Nog verdagtes vas ná onnie se onthoofdingSamuel Paty, die vermoorde onderwyser. (Foto: Twitter) Altesaam 11 mense is nou reeds in aanhouding nadat ŉ onderwyser Vrydag in die openbaar in Parys, Frankryk, onthoof is. Duisende mense het intussen oor die naweek in dié land byeengekom ter nagedagtenis aan Samuel Paty, die vermoorde onderwyser. Paty is vermoedelik in ŉ “Islamitiese terreurdaad” vermoor omdat hy karikature van die Moslemprofeet Mohammed in ŉ klas gewys het tydens ŉ gesprek oor vryheid van uitdrukking. Geen besonderhede rakende die jongste inhegtenisnemings is in dié stadium bekend nie. Vier naasbestaandes van Paty se vermeende moordenaar is kort ná die moord in hegtenis geneem waarna nog ses mense Saterdag in hegtenis geneem is. Dié verdagtes sluit in die pa van ŉ leerder aan die skool waar die onderwyser klas gegee het, en ŉ prediker wat deur die Franse media as ŉ radikale Islamis beskryf word. Maroela Media het vroeër berig die persoon wat Paty na bewering onthoof het, is ŉ 18-jarige Tsjetsjniër wat in Moskou gebore is. Hy is kort ná die moord deur die polisie doodgeskiet. Police Nationale, Frankryk se polisie (Foto: Police Nationale/Facebook) Aldus die Franse uitsaaier BFMTV het getuies gesê die man het “Allahu akbar” (“god is groot”) geskree voor hy doodgeskiet is. Die moord op Paty het intussen groot woede onder die Franse ontketen. Duisende mense het Sondag by die Place de la République in Parys saamgetrek onder wie die Franse premier, Jean Castex, en die burgemeester van Parys, Anne Hidalgo. “Julle maak ons ​​nie bang nie. Ons is nie bang nie. Julle sal ons nie verdeel nie. Ons is Frankryk!” het Castex ook getwiet. Sommige in die skare het “Ek is Samuel” gedreunsing terwyl ander “Ek is Charlie” uitgeroep het. Meer as 230 mense is in 2015 en 2016 dood tydens ŉ rits aanvalle in Frankryk, hoofsaaklik deur die Islamitiese Staat. Verdagtes wat verbind is met die aanvalle in Januarie 2015, waar 17 mense by die kantoor van die satiriese tydskrif Charlie Hebdo en ŉ supermark doodgeskiet is, verskyn ook tans in die hof in ŉ saak wat na verwagting nog tot middel November sal voortduur. Charlie Hebdo, wat ŉ paar weke gelede weer onder ŉ aanval deurgeloop het oor ŉ tekenprent van Mohammed, het sy gevoelens van “gruwel en veragting” op Twitter uitgespreek oor die onderwyser se moord. Die Franse president, Emmanuel Macron, het Sondag “spoedige optrede” gelas om radikale Islamitiese propaganda aanlyn teë te werk. Dít nadat die pa van ŉ leerder aanlyn gevra het dat daar teen die onderwyser “gemobiliseer word” en versoek het dat hy afgedank word. Nog ŉ ouer het egter in die bresse vir die onderwyser getree en gesê Paty het vooraf Moslem-leerders gevra of hulle die klas wou verlaat voor hy die prente gewys het. Volgens dié ouer was Paty “nie neerhalend of oneerbiedig” nie. Vous ne nous faites pas peur.Nous n’avons pas peur.Vous ne nous diviserez pas.Nous sommes la France ! pic.twitter.com/GjUQo9AePa — Jean Castex (@JeanCASTEX) October 18, 2020